Jeppe Bruus (S), 2024-05-07:
Jeg kan bekræfte det og betrygge alle i, at nu kommer de ti sider og alle tallene, og derfor vil jeg bare indlede med at sige tak for modtagelsen af de her to lovforslag.
Det er faktisk en stor dag, og selv om klokken nu er mange, betyder det her utrolig meget, fordi vi behandler lovforslag, der er med til at bidrage væsentligt til at indfri vores ambitiøse 70-procentsmålsætning ved at indføre en ny og ambitiøs CO 2 -afgift.
Klimakrisen er vores generations største udfordring, og vi har alle et ansvar for at nedbringe de udledninger af drivhusgasser, som er der, markant og bidrage til den grønne omstilling.
Det ansvar har vi taget på os gennem flere aftaler, også ved at ændre vores afgiftssystem, så det understøtter vores mål om at nå vores reduktioner.
I 2019 indgik den daværende socialdemokratiske regering og et bredt flertal i Folketinget en aftale om verdens nok mest ambitiøse klimalov med et mål om, at Danmark skal reducere sine udledninger med 70 pct. i 2030 sammenlignet med 1990.
I efteråret 2020 blev den første aftale om grøn skattereform indgået.
Med aftalen blev der også nedsat en ekspertgruppe, der skulle komme med anbefalinger til, hvordan en CO 2 -afgift for både industrien og landbruget kan bidrage til, at vi når vores 70-procentsmålsætning.
Jeg havde kun været skatteminister i få dage, da ekspertgruppen fremlagde sin første delrapport, som den brede politiske aftale, vi indgik i sommeren 2022, baserer sig på.
Med aftalen om grøn skattereform for industrien m.v., som disse lovforslag gennemfører, sikrer vi bl.a. CO 2 -reduktioner på 4,3 mio. t i 2030.
Det er det største enkeltstående bidrag til reduktionsmålet siden vedtagelsen af klimaloven.
Uden gennemførelsen af aftalen kan vi simpelt hen ikke nå vores 2030-reduktionsmål.
Med aftalen, som vi nu gennemfører ved lov, indføres en høj og ensartet CO 2 -afgift og en større omlægning af energi- og CO 2 -afgifterne.
Det var en del af aftalen, at afgiftsniveauet i 2030 skulle udgøre 750 kr. pr. t udledt CO 2 for virksomheder uden for EU's kvotehandelssystem, og det skulle udgøre 375 kr. pr. t udledt CO 2 for virksomheder inden for EU's kvotehandelssystem.
For mineralogiske processer m.v. skal der betales en afgift på 125 kr. pr. t udledt CO 2 i 2030.
Der er i dag energiafgift på visse sektorer og virksomheder uden for EU's kvotehandelssystem i forbindelse med at være omfattet af CO 2 -afgift, og selv om lovforslagene kun lige er fremsat, har aftalen allerede haft en effekt.
Vi kan se, at mange af de største CO 2 -udledere i Danmark allerede er godt på vej, og at afgiftsinstrumentet virker.
Derfor er jeg også glad for at fremsætte de her to lovforslag, som vi skal behandle i dag, for de er et udtryk for, at vi tager et skridt mere mod at nå vores CO 2 -reduktionsmål, og at vi tager ansvar.
Så vil jeg gå over til lovforslagene, som dels indebærer en ny hovedlov og en følgelov.
Som led i at sikre, at der betales den aftalte afgift for kvoteomfattede sektorer, foreslås det at indføre en ny hovedlov om afgift på CO 2 -emissioner for kvoteomfattede sektorer.
Loven foreslås at skulle omfatte udledninger fra kvoteomfattede aktiviteter i Danmark, både stationære anlæg, indenrigs luftfart og indenrigs færgefart.
Afgiften foreslås at udgøre 375 kr. pr. t CO 2 , dog 125 kr. pr. t CO 2 for mineralogiske processer m.v.
Den lavere sats for mineralogiske processer skal godkendes af Europa-Kommissionen, inden denne sats kan træde i kraft.
Med lovforslaget vil virksomheder, der også skal overvåge og returnere kvoter til Energistyrelsen, være dem, der skal angive og afregne afgiften til Skatteforvaltningen.
På den måde har virksomhederne mulighed for at indrette sig på afgiften og omstille forbruget af brændsler.
Som led i den aftalte omlægning foreslås det at fremsætte et følgelovforslag, der indebærer omlægning af de gældende energi- og CO 2 -afgifter.
CO 2 -afgiftsloven, der ikke omfatter kvoteomfattet proces, foreslås at blive forhøjet til 750 kr. pr. t CO 2 , dog 375 kr. pr. t CO 2 for den kvoteomfattede rumvarme.
Afgiftsforhøjelsen foreslås at træde i kraft 1. januar 2025, dog således at afgiften for proces indfases fra 375 kr. pr. t CO 2 i 2025 til den fulde afgift i 2030.
For at gennemføre aftalens elementer om CO 2 -afgiften udvides en række områder, der i dag ikke er omfattet af afgift.
Der foreslås det, at afgiften skal gælde for fiskere, indenrigs luftfart og indenrigs færgefart.
Samtidig foreslås det som led i gennemførelse af aftalen at ophæve bundfradraget i CO 2 -afgiftsloven.